CELEX: 52021DP0443
Language: el
Date: 2021-11-11 00:00:00
Title: Απόφαση του Ευρωπαϊκού Κοινοβουλίου της 11ης Νοεμβρίου 2021 σχετικά με το αίτημα για την άρση της ασυλίας του Fulvio Martusciello (2021/2049(IMM))

20.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/53
            
         
      P9_TA(2021)0443
      Αίτημα για την άρση της ασυλίας του Fulvio Martusciello
      Απόφαση του Ευρωπαϊκού Κοινοβουλίου της 11ης Νοεμβρίου 2021 σχετικά με το αίτημα για την άρση της ασυλίας του Fulvio Martusciello (2021/2049(IMM))
      (2022/C 205/06)
      
         Το Ευρωπαϊκό Κοινοβούλιο,
      
      
                  —
               
               
                  έχοντας υπόψη το αίτημα για την άρση της ασυλίας του Fulvio Martusciello, που διαβίβασε η Ομοσπονδιακή Δημόσια Υπηρεσία Εξωτερικών Υποθέσεων του Βασιλείου του Βελγίου στις 31 Μαρτίου 2021, και το οποίο ανακοινώθηκε στην ολομέλεια στις 26 Απριλίου 2021,
               
            
                  —
               
               
                  έχοντας ακούσει τον Fulvio Martusciello σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013, και 19 Δεκεμβρίου 2019 (1),
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A9-0302/2021),
               
            
                  A.
               
               
                  λαμβάνοντας υπόψη ότι ο Γενικός Εισαγγελέας του Εφετείου των Βρυξελλών ζήτησε την άρση της ασυλίας του Fulvio Martusciello, βουλευτή του Ευρωπαϊκού Κοινοβουλίου εκλεγέντος για την Ιταλία, σε συνάρτηση με υπέρβαση ορίου ταχύτητας κατά παράβαση του άρθρου 11.2 παράγραφος 1 στοιχείο α του βασιλικού διατάγματος της 1ης Δεκεμβρίου 1975 περί γενικού καθεστώτος της Υπηρεσίας Τροχαίας και χρήσης δημόσιας οδού και του άρθρου 29 παράγραφος 3 του νόμου της 16ης Μαρτίου 1968 για την Υπηρεσία Τροχαίας·
               
            
                  B.
               
               
                  λαμβάνοντας υπόψη ότι, στις 25 Νοεμβρίου 2020, στο πλαίσιο δράσης για τον έλεγχο της ταχύτητας, η Τροχαία σταμάτησε στον αυτοκινητόδρομο E411 όχημα, το οποίο, σύμφωνα με τη συσκευή ραντάρ μέτρησης ταχύτητας, εκινείτο με ταχύτητα 179 km/h σε σημείο όπου η μέγιστη επιτρεπόμενη ταχύτητα είναι 120 km/h·
               
            
                  Γ.
               
               
                  λαμβάνοντας υπόψη ότι ο οδηγός του οχήματος αυτού ταυτοποιήθηκε από την αστυνομία ως Fulvio Martusciello, ο οποίος δήλωσε ότι είναι βουλευτής του Ευρωπαϊκού Κοινοβουλίου· λαμβάνοντας υπόψη ότι ο εισαγγελέας της Brabant-Wallon απέστειλε στις 15 Δεκεμβρίου 2020 στον Fulvio Martusciello αντίγραφο της βεβαίωσης παράβασης ζητώντας του να υποβάλει τυχόν παρατηρήσεις και εκείνος στην απάντησή του δεν αμφισβήτησε την υπέρβαση του ορίου ταχύτητας·
               
            
                  Δ.
               
               
                  λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος» (2)·
               
            
                  E.
               
               
                  λαμβάνοντας υπόψη ότι το εικαζόμενο αδίκημα δεν συναρτάται άμεσα ή προδήλως με την άσκηση των καθηκόντων του βουλευτή του Ευρωπαϊκού Κοινοβουλίου από τον Fulvio Martusciello, ούτε συνιστά γνώμη ή ψήφο δοθείσα κατά την άσκηση των καθηκόντων του ως βουλευτή του Ευρωπαϊκού Κοινοβουλίου, κατά την έννοια του άρθρο 8 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
               
            
                  ΣΤ.
               
               
                  λαμβάνοντας υπόψη ότι το άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης προβλέπει ότι:
                  «Κατά τη διάρκεια των συνόδων του Ευρωπαϊκού Κοινοβουλίου τα μέλη του απολαύουν:
                  
                              α)
                           
                           
                              εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους,
                           
                        
                              β)
                           
                           
                              εντός της επικρατείας άλλων κρατών μελών της εξαιρέσεως από κάθε μέτρο κρατήσεως και κάθε δικαστική δίωξη.
                           
                        Η ασυλία τους καλύπτει επίσης όταν μεταβαίνουν στον τόπο συνεδριάσεως του Ευρωπαϊκού Κοινοβουλίου ή όταν επιστρέφουν από αυτόν.
                  Επίκληση της ασυλίας δεν δύναται να γίνει στην περίπτωση αυτοφώρου εγκλήματος και ούτε δύναται να εμποδίσει την άσκηση του δικαιώματος του Ευρωπαϊκού Κοινοβουλίου να άρει την ασυλία ενός από τα μέλη του»·
               
            
                  Ζ.
               
               
                  λαμβάνοντας υπόψη ότι, στην προκειμένη περίπτωση, το Κοινοβούλιο δεν διαπίστωσε ότι υπάρχουν αποδεικτικά στοιχεία περί fumus persecutionis, δηλαδή στοιχεία από τα οποία να προκύπτει ότι η εν λόγω δίωξη ασκείται με σκοπό να παρακωλυθεί η πολιτική δραστηριότητα του βουλευτή υπό την ιδιότητά του ως βουλευτή του Ευρωπαϊκού Κοινοβουλίου·
               
            
         1.   
         
            αποφασίζει να άρει την ασυλία του Fulvio Martusciello·
         
      
      
         2.   
         
            αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή του Βασιλείου του Βελγίου και στον Fulvio Martusciello.
         
      
      
         (1)  Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/10, Patriciello, ECLI: EU:C:2011:543· απόφαση του Γενικού Δικαστηρίου, της 17ης Ιανουαρίου 2013, στις συνεκδικασθείσες υποθέσεις T-346/11 και T-347/11, Gollnisch κατά Κοινοβουλίου, ECLI:EU:T:2013:23. απόφαση του Δικαστηρίου, της 19ης Δεκεμβρίου 2019, στην υπόθεση C-502/19, Junqueras Vies, ECLI:EU:C:2019:1115.
      
         (2)  Απόφαση του Γενικού Δικαστηρίου, της 30ής Απριλίου 2019, στην υπόθεση T-214/18, Briois κατά Κοινοβουλίου, ECLI:EU:T:2019:266.